KOMMISSIONENS FORORDNING (EF) Nr. 2665/98 af 10. december 1998 om ændring af forordning (EØF) nr. 2782/76 om fastsættelse af gennemførelsesbestemmelser for indførsel af præferencesukker

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1785/81 af 30. juni 1981 om den fælles markedsordning for sukker (1), senest ændret ved forordning (EF) nr. 1148/98 (2), særlig artikel 13, og

ud fra følgende betragtninger:

Ved Kommissionen forordning (EF) nr. 1033/98 (3) blev artikel 45 i forordning (EØF) nr. 3719/88 (4), senest ændret ved forordning (EF) nr. 1044/98 (5), ændret, hvorved de mængder, der på grund af tolerancen i artikel 8, stk. 4, i forordning (EØF) nr. 3719/88 overskrider den mængde, der er anført i importlicensen, udelukkes fra præferenceordningen;

i artikel 5 i Kommissionens forordning (EØF) nr. 2782/76 af 17. november 1976 om fastsættelse af gennemførelsesbestemmelser for indførsel af præferencesukker (6), senest ændret ved forordning (EØF) nr. 1714/88 (7), er det fastsat, at Kommissionen henregner en mængde, der overstiger den gældende aftalte mængde, til den følgende leveringsperiode; ved delleveringer af råsukker fastlægges den indførte mængde udtrykt som hvidt sukker først rent faktisk efter analyse eller raffinering af nævnte råsukker; anvendelsen af artikel 45 i forordning (EØF) nr. 3719/88 vil få for alvorlige konsekvenser for de erhvervsdrivende set ud fra et økonomisk synspunkt; det er derfor uberettiget ikke at lade præferenceordningen gælde de mængder, der indføres under tolerancen; artikel 45 i forordning (EØF) nr. 3719/88 bør derfor fraviges;

for at sikre lige behandling bør indførsler i et og samme afsætningsår underkastes de samme regler; undtagelsen bør derfor anvendes med virkning fra ikrafttrædelsen af forordning (EF) nr. 1033/98;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Sukker -

UDSTEDT FØLGENDE FORORDNING:

Artikel 1

I artikel 8 i forordning (EØF) nr. 2782/76 foretages følgende ændringer:

1) den nuværende tekst bliver herefter til stk. 1

2) som stk. 2 indsættes:

»2. Uanset artikel 45 i Kommissionens forordning (EØF) nr. 3719/88 (*) omfattes de mængder, der indføres under den positive tolerance i artikel 8, stk. 4, i forordning (EØF) nr. 3719/88, af præferenceordningen, hvis de er ledsaget af det i artikel 6 omhandlede certifikat eller af den i artikel 7 omhandlede attest.

(*) EFT L 331 af 2. 12. 1988, s. 1.«

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes for licenser, der ansøges om fra datoen for ikrafttrædelsen af forordning (EF) nr. 1033/98.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 10. december 1998.

På Kommissionens vegne

Franz FISCHLER

Medlem af Kommissionen

(1) EFT L 177 af 1. 7. 1981, s. 4.

(2) EFT L 159 af 3. 6. 1998, s. 38.

(3) EFT L 148 af 19. 5. 1998, s. 4.

(4) EFT L 331 af 2. 12. 1988, s. 1.

(5) EFT L 149 af 20. 5. 1998, s. 11.

(6) EFT L 318 af 18. 11. 1976, s. 13.

(7) EFT L 152 af 18. 6. 1988, s. 23.